text: Politiet er mødt frem ved omstridt jernbaneoverskæring
  12 juni 2018 kl. 06.30
  Fire betjente er tirsdag morgen mødt op ved jernbaneoverskæring 26 nord for Ribe.
  De lokale beboere vil heller ikke i dag flytte sig.
  I mere end en uge har vrede borgere nu blokeret Hillerup Markvej nord for Ribe. De vil forhindre, at Banedanmarks folk begynder arbejdet med at lukke vejen, så man ikke længere kan krydse jernbanen der.
  Mandag anmodede Banedanmark Syd- og Sønderjyllands Politi om hjælp til at passere de demonstrerende vrede borgere.
  Tirsdag morgen er politiet mødt op på stedet med fire betjente - foreløbig har de demonstrende afvist at lade entrepenørmaskiner og mandskab passere.
  - Vi bliver stående. Jeg går ikke frivilligt, så politiet kan blive nødt til at bære mig væk, siger Knud Johnsen, der er en af de omkring en halv snes borgere, der ved 8.30-tiden står ved overskæringen. Ifølge Knud Johnsen er der i første omgang mødte fire betjente op.
  
  
  